Zoran Zaev
Zoran Zaev (Strumica, 8. oktobar 1974) makedonski je političar i premijer Severne Makedonije. Predsednik je Socijaldemokratskog saveza Makedonije i bivši gradonačelnik opštine Strumica.

Biografija 
Osnovnu i srednju školu je završio u Strumici. Diplomirao je na Ekonomskom fakultetu u Skoplju 1997. godine.

Zoran Zaev je član partije SDSM od 1996. godine. Od 2003. je bio poslanik u Sobranju. Godine 2005. je izabran za gradonačelnika Strumice. Na osmom kongresu SDSM, 18. septembra 2008. izabran je za predsednika stranke, na čijem je čelu bio do 2009. godine. Po drugi put je maja 2013. izabran za predsednika stranke.

Kao glavni opozicioni lider učestvovao je na sastanku 2. juna 2015. godine sa tadašnjim premijerom Severne Makedonije Nikolom Gruevskim i komesarom za proširenje EU Johanesom Hanom, u cilju prevazilaženja duboke političke krize od januara 2015. Sastanak je rezultirao sporazumom u Pržinu. U decembru 2016. godine su održani vanredni parlamentarni izbori, a Zaev je sa partijom SDSM osvojio 49 mandata.

Dana 27. aprila 2017. demonstranti su upali u zgradu Sobranja Republike Severne Makedonije i tom prilikom Zaev je zadobio povrede glave. Dan nakon incidenta Zaev je poručio da očekuje da se smiri situacija u zemlji i pozvao predsednika Ivanova da mu dodeli mandat za sastavljanje Vlade Severne Makedonije.

Dana 17. maja 2017. predsednik Ivanov je dodelio mandat Zaevu za sastavljanje nove Vlade Severne Makedonije. Nakon dve nedelje, Zaev je izabran za premijera Republike Severne Makedonije.

Privatni život 
Tečno govori engleski i srpski jezik. Njegova supruga je Zorica Zaeva sa kojom ima dvoje dece, kćerku Aleksandru i sina Duška.

Reference

Spoljašnje veze 
 Zvaničan sajt SDSM

Makedonski političari
Premijeri Makedonije